የኖርዌዩ ያራ ኢንተርናሽናል ኩባንያ በኢትዮጵያ ማዳበሪያ ሊያመርት ነው
የኖርዌዩ ያራ ኢንተርናሽናል ኩባንያ በኢትዮጵያ የማዳበሪያ ምርት ላይ ለመሰማራት ተስማማ።ጠቅላይ ሚኒስትር ኃይለማርያም ደሳለኝ የኩባንያውን ዋና ሥራ አስፈጻሚ ስቬን ቶሬ ሆልሴተርን በጽህፈት ቤታቸው ተቀብለው አነጋግረዋል።ጠቅላይ ሚኒስትሩ ኢትዮጵያ በተለይ በአፋር ክልል በቂ የፖታሽ ማዕድን ያላት በመሆኑ ኩባንያው በማዳበሪያ ማምረት ላይ ቢሰማራ ተጠቃሚ እንደሚሆን ገልጸውላቸዋል።ኩባንያው ምርት በሚጀምርበት ጊዜ ለማዳበሪያ ግዢ የሚወጣውን የውጭ ምንዛሪ ከማዳኑም ባለፈ የሥራ ዕድል የሚፈጥርና የቴክኖሎጂ ሽግግርን የሚያፋጥን ነው ተብሏል።የኩባንያው ወደ ሥራ መግባት ምርትና ምርታማነትን በማሳደግ አገሪቱ ከግብርና ወደ ኢንዱስትሪ መር ኢኮኖሚ ለምታደርገው ሽግግር የጎላ ሚና እንደሚኖረው ውይይቱን የተከታተሉት የውጭ ጉዳይ ሚኒስትር ዴኤታ ዶክተር አክሊሉ ኃይለሚካኤል ገልጸዋል።የያራ ኢንተርናሽናል ኩባንያ ዋና ሥራ አስፈጻሚ ስቬን ቶሬ ሆልሴተር በበኩላቸው ኩባንያቸው በማዳበሪያ ምርት የካበተ ልምድ ያለው በመሆኑና በኢትዮጵያ በቂ የፖታሽ ማዕድን በመኖሩ በዘርፉ ለመሰማራት ከጠቅላይ ሚኒስትሩ ጋር መስማማታቸውን ገልጸዋል።ስምምነት ላይ በመደረሱም ኩባንያቸው ወደ ቀጣይ ምዕራፍ ለመግባት መዘጋጀቱንና ፕሮጀክቱን በቀጣይ ዓመት አጠናቆ ሥራ እንደሚጀምር ጠቁመዋል።ያራ ኢንተርናሽናል የተሰኘው የኖርዌይ ማዳበሪያ አምራች ኩባንያ ዛሬ በአፋር ክልል በሞሰሊ ወረዳ በማዳበሪያ ማምረት ስራ ለመሰማራት የሚያስችል የ731 ሚሊዮን ዶላር ስምምነት ተፈራርሟል።   ስምምነቱ ለሃያ ዓመታት የሚቆይ ሲሆን ፍላጎትን መሠረት በማድረግ ለሌላ አስር ዓመታት ሊታደስ ይችላል ተብሏል።ስምምነቱ የማዕድን፣ የነዳጅና የተፈጥሮ ጋዝ ሚኒስትር ሞቱማ መቃሳና የራያ ዳሎል ቢቪ የፖታሽ ፕሮጀክት ዋና ሥራ አስፈጸሚ ሳንጃይ ራትሆሬ ናቸው የፈረሙት።ኩባንያው ወደ ሥራ ለመግባት ጥናት ማጠናቀቁንና በአፋር ክልል የፖታሽ ማዕድን ስለመኖሩ ማረጋገጡን ከውጭ ጉዳይ ሚኒስቴር የተገኘ መረጃ ያመለክታል።ሞሮኮም በቅርቡ በኢትዮጵያ ድሬዳዋ አካባቢ የማዳበሪያ ምርት ላይ ለመሰማራት 3 ነጥብ 7 ቢሊዮን ዶላር መድባ እየተንቀሳቀሰች መሆኑን መረጃዎች ያሳያሉ።(ኢዜአ)  